PATVIRTINTA

Marijampolės „Ryto“ pagrindinės mokyklos

direktoriaus 2023 m. kovo 30 d.

įsakymu Nr. V- 66

**MARIJAMPOLĖS „RYTO“ PAGRINDINĖS MOKYKLOS**

**ŠVIETIMO PAGALBOS TEIKIMO MOKINIAMS, TURINTIEMS SPECIALIŲJŲ UGDYMOSI POREIKIŲ, TVARKOS APRAŠAS**

**I. BENDROSIOS NUOSTATOS**

1. Švietimo pagalbos teikimo mokiniams, turintiems specialiųjų ugdymosi poreikių, tvarkos aprašas (toliau – Aprašas) nustato švietimo pagalbos Marijampolės „Ryto“ pagrindinėje mokykloje (toliau – Mokykloje) mokiniams teikimo tikslą, uždavinius, principus, formas, rūšis, gavėjus, teikėjus bei švietimo pagalbos organizavimą.

2. Aprašas parengtas vadovaujantis Lietuvos Respublikos švietimo įstatymu (2011 m. kovo 17 d., Nr. XI-1281 ir jo pakeitimai), Specialiosios pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl specialiosios pagalbos teikimo mokyklose, išskyrus aukštąsias mokyklas) tvarkos aprašo patvirtinimo“, Specialiosios pedagoginės pagalbos asmeniui iki 21 metų teikimo ir kvalifikacinių reikalavimų nustatymo šios pagalbos teikėjams tvarkos aprašu (LR švietimo ir mokslo ministro 2017 m. rugpjūčio 30 d. įsakymas Nr. V-657), Socialinės pedagoginės pagalbos teikimo vaikui ir mokiniui tvarkos aprašu (LR švietimo ir mokslo ministro 2016 m. lapkričio 2 d. įsakymas Nr. V-950), Psichologinės pagalbos teikimo tvarkos aprašu (LR švietimo ir mokslo ministro 2017 m. rugpjūčio 30 d. įsakymas Nr. V-663).

**II. PAGALBOS TEIKIMO TIKSLAS, UŽDAVINIAI IR PRINCIPAI**

3. Švietimo pagalbos tikslas – užtikrinti mokinių, turinčių specialiųjų ugdymosi poreikių, teisę į švietimą.

4. Švietimo pagalbos teikimo uždaviniai:

4.1. sudaryti sąlygas mokinių ugdymui(si) pagal jų gebėjimus;

4.2. padėti mokiniams adaptuotis Mokykloje;

4.3. teikti reikalingą psichologinę, socialinę pedagoginę, specialiąją pedagoginę, specialiąją pagalbą.

5. Švietimo pagalbos teikimo principai:

5.1. lygios galimybės – kiekvienam mokiniui užtikrinamas pagalbos prieinamumas;

5.2. visuotinumas – pagalba teikiama visiems Mokyklos mokiniams, kuriems jos reikia;

5.3. individualumas – pagalba teikiama atsižvelgiant į konkretaus mokinio problemas;

5.4. veiksmingumas – remiamasi profesionalia vadyba, tinkamais ir laiku priimamais sprendimais.

**III SKYRIUS**

**PAGALBOS GAVĖJAI, TEIKĖJAI, FORMOS IR RŪŠYS**

6. Švietimo pagalbos gavėjai – specialiųjų ugdymosi poreikių mokiniai.

7. Švietimo pagalbos teikėjai: socialinis pedagogas, logopedas, specialusis pedagogas, psichologas, mokytojo padėjėjas, visuomenės sveikatos priežiūros specialistas, klasių auklėtojai, mokytojai ir Mokyklos vaiko gerovės komisija.

8. Švietimo pagalbos formos:

8.1. individualus darbas su mokiniu;

8.2. darbas su mokinių grupe – grupinės konsultacijos;

8.3. bendradarbiavimas su mokinio šeima;

8.4. bendradarbiavimas su Marijampolės savivaldybės pedagogine psichologine tarnyba ir kt.

9. Švietimo pagalbos teikimo rūšys:

9.1. konsultavimas;

9.2. ugdymo diferencijavimas mokiniui ir/ar mokinių grupei;

9.3. socialinių ir gyvenimo įgūdžių formavimas;

9.4. elgesio korekcija, socialiai priimtino elgesio modeliavimas.

**IV. ŠVIETIMO PAGALBOS ORGANIZAVIMAS**

10. Švietimo pagalba teikiama pagal sudarytą individualų pagalbos mokiniui, turinčiam specialiųjų ugdymosi poreikių, planą (1 priedas ), kurį rengia logopedas, specialusis pedagogas, socialinis pedagogas, psichologas, mokytojas bei klasės vadovas. Planas rengiamas 1 mokslo metams. Pasibaigus mokslo metams vaiko gerovės komisijoje aptariama, kaip pavyko įgyvendinti individualiame plane numatytus tikslus.

11. Klasių vadovai:

11.1. teikia pagalbą savo klasės ar grupės vaikams, rūpinasi jų asmenybės ugdymu(-si) bei branda, siekia pažinti auklėtinių, mokinių poreikius, polinkius, interesus, gabumus;

11.2. vertina mokinių elgesį, savijautą, mokymosi pažangą, nustatyta tvarka informuoja mokinio tėvus (globėjus, rūpintojus), Mokyklos vadovus apie ugdymo procese iškilusius sunkumus, prireikus imasi prevencinių priemonių;

11.3. bendrauja ir bendradarbiauja su mokinių tėvais (globėjais, rūpintojais), padeda mokiniams spręsti bendravimo, mokymosi ir kt. problemas, stebi, analizuoja tėvų bei socialinės aplinkos poveikį ugdymui(-si).

12. Mokytojai:

12.1. rengia pritaikytas (visiems mokslo metams) ir individualizuotas (pusmečiui) ugdymo programas, pasibaigus programos įgyvendinimo laikotarpiui, įvertina pasiekimus ir pažangą;

12.2. bendradarbiauja su pagalbos mokiniui, sveikatos priežiūros specialistais ir kitais mokyklos pedagoginiais darbuotojais, sprendžiant mokinių ugdymo(si) sunkumus.

13. Pagalbos mokiniui specialistai ir mokytojo padėjėjai teikia psichologinę, socialinę pedagoginę, specialiąją pedagoginę, logopedo ir specialiąją pagalbą:

13.1. psichologinės pagalbos paskirtis – mokinio asmenybės, raidos ypatumų ir ugdymosi problemų įvertinimas ir sprendimas, mokinių konsultavimas, bendradarbiaujant su mokinio tėvais (globėjais, rūpintojais) ir mokytojais, juos konsultuojant; gabių mokinių įvertinimas, mokinių ir jų tėvų konsultavimas profesijos pasirinkimo klausimais; mokinių, tėvų (globėjų, rūpintojų), mokytojų švietimas vaiko raidos psichologijos, pedagoginės ir socialinės psichologijos klausimais; psichologinių problemų prevencija. Psichologinė pagalba teikiama, kai mokinys į psichologą kreipiasi savarankiškai, prašo mokinio tėvai (globėjai, rūpintojai), mokytojai (gavę tėvų (globėjų, rūpintojų) sutikimą), prašo vaiko teisių apsaugą vykdanti institucija, rekomendavus Mokyklos ar savivaldybės vaiko gerovės komisijai;

13.2. socialinės pedagoginės pagalbos paskirtis – padėti tėvams (globėjams, rūpintojams), kad būtų įgyvendinta vaiko teisė į mokslą, užtikrinti jo saugumą mokykloje; išsiaiškinti ir šalinti priežastis, dėl kurių vaikas negali lankyti mokyklos ar vengia tai daryti, sugrąžinti į mokyklą ją palikusius mokinius, kartu su tėvais (globėjais, rūpintojais) padėti vaikui ir mokiniui pasirinkti mokyklą pagal protines ir fizines galias ir joje adaptuotis; ugdyti vaikų ir mokinių gyvenimo įgūdžius bendradarbiaujant su tėvais (globėjais, rūpintojais), pedagoginiais darbuotojais, socialiniais darbuotojais ir socialiniais partneriais, siekiančiais užtikrinti vaiko ir mokinio saugumą ir teisę į mokslą; vykdyti prevencinę veiklą, siekiant užtikrinti saugią ugdymosi aplinką bei asmeninių, socialinių ir kitų bendrųjų kompetencijų ugdymąsi, taikant tikslingas priemones ir būdus; tarpininkauti siekiant padėti rasti tinkamiausius problemos sprendimo būdus, įgyvendinant vaiko teises ir teisėtus interesus;

13.3. specialiosios pedagoginės ir specialiosios pagalbos paskirtis – didinti specialiųjų poreikių mokinių ugdymo(-si) pagalbos veiksmingumą. Specialiosios pedagoginės pagalbos mokiniams teikėjai – specialusis pedagogas ir logopedas. Pagrindinės logopedo, specialiojo pedagogo darbo formos yra pratybos (individualios, pogrupinės (2–4 mokiniai), grupinės (5–8 mokiniai), pedagogų ir kitų dalyvaujančiųjų ugdymo procese  asmenų bei mokinio tėvų (globėjų, rūpintojų) konsultavimas, o, esant poreikiui, – pagalba pamokoje ar kitaip organizuojamoje mokinio (mokinių) ugdymosi veikloje. Specialiosios pagalbos mokiniams teikėjai – mokytojo padėjėjai. Mokytojo padėjėjo paslaugos teikiamos mokiniui ar (ir) mokinių grupei, turinčiai vidutinių, didelių ar labai didelių specialiųjų ugdymosi poreikių ir dėl įgytų ar įgimtų sutrikimų negalinčiai savarankiškai dalyvauti ugdymo procese. Specialioji pedagoginė ir specialioji pagalba teikiama, kai ją skiria Marijampolės savivaldybės pedagoginė psichologinė tarnyba, tėvų (globėjų, rūpintojų) sutikimu. Mokyklos direktorius tvirtina Pagalbos gavėjų sąrašą, Vaiko gerovės komisijos pirmininko suderintą su Marijampolės savivaldybės pedagogine psichologine tarnyba.

14. Sveikatos priežiūros Mokykloje paskirtis − saugoti ir stiprinti mokinių sveikatą, aktyviai bendradarbiaujant su jų tėvais (globėjais, rūpintojais), klasių auklėtojais, mokytojais, kitais pagalbos specialistais. Sveikatos priežiūrą vykdančio Marijampolės savivaldybės visuomenės sveikatos biuro visuomenės sveikatos priežiūros specialisto uždaviniai: vykdyti mokinių sveikatos būklės stebėseną; ugdyti mokinių sveikos gyvensenos įgūdžius; vykdyti visuomenės sveikatos rizikos veiksnių stebėseną ir prevenciją Mokykloje.

15. Mokyklos vaiko gerovės komisija:

15.1. gavusi tėvų (globėjų, rūpintojų) sutikimą, atlieka pirminį/pakartotinį vaikų specialiųjų ugdymosi poreikių, kylančių ugdymo(si) procese, įvertinimą, prireikus kreipiasi į pedagoginę psichologinę ar švietimo pagalbos tarnybą dėl vaikų specialiųjų ugdymosi poreikių įvertinimo, specialiojo ugdymo ir (ar) švietimo pagalbos jiems skyrimo švietimo ir mokslo ministro nustatyta tvarka;

15.2. organizuoja ir koordinuoja mokymo(si)/ugdymo(si), švietimo ar kitos pagalbos vaikui teikimą, tariasi su tėvais (globėjais, rūpintojais), mokytojais dėl jos turinio, teikimo formos ir būdų;

15.3. organizuoja ir koordinuoja švietimo programų pritaikymą mokiniams, turintiems specialiųjų ugdymosi poreikių, tvarko specialiųjų ugdymosi poreikių turinčių mokinių apskaitą Mokykloje.

**V. BAIGIAMOSIOS NUOSTATOS**

16. Aprašas gali būti keičiamas mokytojų, pagalbos mokiniui specialistų, Mokyklos administracijos, tėvų (globėjų, rūpintojų) iniciatyva.

\_\_\_\_\_\_\_\_\_\_\_\_\_\_\_\_\_\_\_\_\_\_

Švietimo pagalbos teikimo mokiniams, turintiems specialiųjų ugdymo(si) poreikių tvarkos aprašo 1 priedas

**PAGALBOS MOKINIUI, TURINČIAM SPECIALIŲJŲ UGDYMOSI POREIKIŲ,**

**PLANAS**

**20..-20.. M.M.**

**Mokinio vardas, pavardė:** **klasė:**

**Mokinio situacijos analizė:**

|  |
| --- |
| Pagalbos planas parengtas vadovaujantis: |
| Išvada apie specialiųjų ugdymosi poreikių grupę: |
| Išvada apie specialiųjų ugdymosi poreikių lygį: |

**Pagalbos poreikis:**

1.

2.

3.

|  |  |  |
| --- | --- | --- |
| **Į pagalbos mokiniui komandą įtraukti asmenys** | **Veiksmai (pagalbos formos, būdai)** | **Periodiškumas, laikas** |
| **Specialusis pedagogas** |  |  |
| **Logopedas** |  |  |
| **Socialinis pedagogas** |  |  |
| **Psichologas** |  |  |
| **Mokytojo padėjėjas** |  |  |
| **Dalykų mokytojai** |  |  |
| **Tėvai** |  |  |

**VGK IŠVADA:**

Vaiko gerovės komisijos pirmininkas:

Pagalbos mokiniui komandos nariai:

Specialioji pedagogė

Logopedė

Psichologė

Socialinė pedagogė

Klasės vadovas

**Susipažinau:**

Tėvai (globėjai) .............................................................................

(parašas) (vardas, pavardė)